Σύσταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με τη συμμετοχή της Κοινότητας στη Διεθνή ομάδα μελετών για το ελαστικό

(υποβλήθηκε από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Η Διεθνής ομάδα μελετών για το ελαστικό (International Rubber Study Group - Irsg) δημιουργήθηκε το 1944. Μολονότι η Ομάδα δεν συνοδεύεται από ανανεώσιμη διεθνή συμφωνία και δεν συνιστά οργανισμό υπό την αιγίδα των Ηνωμένων Εθνών, οι δραστηριότητές της και το προσωπικό της υπόκεινται σε ρυθμίσεις παρεμφερείς προς τις ισχύουσες για άλλους οργανισμούς βασικών προϊόντων της Διάσκεψης των Ηνωμένων Εθνών για το Εμπόριο και την Ανάπτυξη (Unctad). Η Ομάδα μελετών παρέχει ένα φόρουμ για τη συζήτηση θεμάτων που επηρεάζουν την προσφορά και τη ζήτηση τόσο του συνθετικού όσο και του φυσικού ελαστικού. Καλύπτει όλες τις πτυχές της παγκόσμιας βιομηχανίας του ελαστικού, συμπεριλαμβανομένων της εμπορικής προώθησης, της μεταφοράς, της διανομής, του εμπορίου πρώτων υλών και της επεξεργασίας και πώλησης προϊόντων ελαστικού.

2. Στόχος της Irsg είναι να παρέχει ένα φόρουμ για τη συζήτηση θεμάτων που επηρεάζουν την παγκόσμια βιομηχανία του ελαστικού τόσο μεταξύ κυβερνήσεων όσο και μεταξύ κυβερνήσεων και βιομηχανίας. Συλλέγει, επικυρώνει και δημοσιεύει έγκυρα στατιστικά στοιχεία σχετικά με την παραγωγή, την κατανάλωση και το εμπόριο φυσικού και συνθετικού ελαστικού και τις συναφείς βιομηχανίες. Διεξάγει επίσης στατιστικές, οικονομικές και τεχνικοοικονομικές μελέτες για παράγοντες που επηρεάζουν τη βιομηχανία του ελαστικού. Η Ομάδα μπορεί να παρέχει συμβουλές και να εκδίδει συστάσεις, οι οποίες όμως δεν είναι δεσμευτικές για τις κυβερνήσεις μέλη.

3. Τα μέλη της Irsg αντιπροσωπεύουν το 69 % της παγκόσμιας παραγωγής συνθετικού ελαστικού, το 74 % της παραγωγής φυσικού ελαστικού και το 56 % της παγκόσμιας κατανάλωσης όλων των ελαστομερών. Επιπλέον, οι δραστηριότητες της Irsg είναι απόλυτα συμβατές με τις εθνικές οικονομικές πολιτικές για το ελαστικό και τα μέλη μπορούν να επωφεληθούν από ένα ευρύ φάσμα υπηρεσιών που παρέχονται από την Irsg.

4. Μετά την τελική διάλυση της Διεθνούς οργάνωσης για το φυσικό ελαστικό (International Natural Rubber Organisation - Inro) στις 31 Αυγούστου 2001, ο μελλοντικός διάλογος μεταξύ των χωρών εξαγωγής και των χωρών εισαγωγής φυσικού ελαστικού είναι σκόπιμο να εξασφαλιστεί ενισχύοντας την από μακρού υφιστάμενη Irsg, καθώς αποτελεί το φόρουμ συζήτησης των θεμάτων που επηρεάζουν την προσφορά και τη ζήτηση τόσο συνθετικού όσο και φυσικού ελαστικού.

5. Διάφορα κράτη μέλη της ΕΕ είναι μέλη της Irsg, και συγκεκριμένα το Βέλγιο, η Γαλλία, η Γερμανία, η Ιταλία, οι Κάτω Χώρες, η Ισπανία και το Ηνωμένο Βασίλειο.

6. Η δυνατότητα προσχώρησης στην Irsg παρέχεται μόνο σε κυβερνήσεις.

7. Δεδομένου ότι οι αρμοδιότητες της Irsg, όπως περιγράφονται παραπάνω, καλύπτουν θέματα που συνδέονται με το εμπόριο και με τις δραστηριότητές του και επομένως διέπονται από το άρθρο 133 της συνθήκης ΕΚ, και δεδομένου ότι με την έναρξη λειτουργίας του ΠΟΕ την 1η Ιανουαρίου 1995, η Κοινότητα έγινε συμβαλλόμενο μέρος της Gatt και ιδρυτικό μέλος του ίδιου του ΠΟΕ, το Συμβούλιο κάλεσε την Επιτροπή να προβεί στις απαραίτητες ενέργειες προκειμένου η Ευρωπαϊκή Κοινότητα να προσχωρήσει στην Irsg ως πλήρες μέλος.

8. Η συνημμένη σύσταση απόφασης του Συμβουλίου καταρτίστηκε για την επίτευξη του σκοπού αυτού.

Σύσταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με τη συμμετοχή της Κοινότητας στη Διεθνή ομάδα μελετών για το ελαστικό

(Κείμενο που παρουσιάζει ενδιαφέρον για τον ΕΟΧ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη: τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,

την πρόταση της Επιτροπής,

Εκτιμώντας τα εξής:

(1) Η Διεθνής ομάδα μελετών για το ελαστικό (International Rubber Study Group - Irsg) συστάθηκε το 1944 μετά τη λήξη του Διεθνούς συστήματος ρύθμισης για το ελαστικό (International Rubber Regulation Scheme), το οποίο λειτουργούσε από το 1934. Οι τροποποιήσεις του εσωτερικού κανονισμού εγκρίθηκαν από την Ομάδα κατά τις συνεδριάσεις των επικεφαλής αντιπροσωπειών που πραγματοποιήθηκαν κατά την 36η και την 37η Συνέλευση των Εθνών στο Τόκιο (Μάρτιος 1995) και στο Phuket (Απρίλιος 1996).

(2) Η Irsg είναι ένας διακυβερνητικός οργανισμός ο οποίος αναγνωρίζεται ως διεθνής οργανισμός και εδρεύει στο Ηνωμένο Βασίλειο, δυνάμει της συμφωνίας για την έδρα, η οποία υπογράφηκε στις 14 Φεβρουαρίου 1978 με την κυβέρνηση του Ηνωμένου Βασιλείου και ορίζει τα προνόμια και τις ασυλίες που παρέχονται στην Ομάδα και στη γραμματεία της. Αποστολή της Ομάδας είναι:

«...να παρέχει ένα φόρουμ για τη συζήτηση των προβλημάτων που επηρεάζουν την παραγωγή και την κατανάλωση ή το εμπόριο φυσικών και συνθετικών ελαστικών και να συλλέγει και να διαδίδει πλήρεις στατιστικές πληροφορίες σχετικά με την παγκόσμια βιομηχανία ελαστικού.»

(3) Η Ομάδα εξυπηρετείται από μια γραμματεία της οποίας επικεφαλής είναι ο γενικός γραμματέας, που είναι υπόλογος ενώπιον της Ομάδας και της εκτελεστικής επιτροπής. διοικητικά, ο γενικός γραμματέας λογοδοτεί στην εκτελεστική επιτροπή η οποία συνέρχεται τέσσερις έως έξι φορές ετησίως και απαρτίζεται από 14 κυβερνήσεις μέλη που εκλέγονται κατά την ετήσια συνεδρίαση. Ο πρόεδρος της Ομάδας εκλέγεται για διετή θητεία κατά τις ετήσιες συνεδριάσεις και είναι αυτοδικαίως μέλος της εκτελεστικής επιτροπής. Οι επικεφαλής αντιπροσωπειών αποτελούν το ανώτατο σώμα που συνέρχεται κατά τις ετήσιες συνεδριάσεις ή κατά έκτακτες συνεδριάσεις.

(4) Οι δραστηριότητες της Ομάδας συνίστανται στην παροχή ενός φόρουμ συζήτησης των θεμάτων που επηρεάζουν την παγκόσμια βιομηχανία ελαστικού, τη συλλογή, την επικύρωση και τη δημοσίευση έγκυρων στατιστικών στοιχείων σχετικά με την παραγωγή, την κατανάλωση και το εμπόριο φυσικού και συνθετικού ελαστικού. Οι δραστηριότητες αυτές χρηματοδοτούνται κυρίως με τις εισφορές των κυβερνήσεων μελών. Το 60 % του ετήσιου εγκεκριμένου προϋπολογισμού καλύπτεται από τις ισόποσες βασικές εισφορές που καταβάλλονται από όλες τις κυβερνήσεις μέλη. Το υπόλοιπο 40 % καταβάλλεται από τις κυβερνήσεις μέλη κατ' αναλογία προς την παραγωγή ή την κατανάλωση (ανάλογα με το ποια είναι μεγαλύτερη) νέου ελαστικού της κάθε χώρας κατά το ημερολογιακό έτος που προηγείται του υπόψη οικονομικού έτους.

(5) Μετά την τελική διάλυση της Διεθνούς οργάνωσης για το φυσικό ελαστικό (Inro) στις 31 Αυγούστου 2001, ο μελλοντικός διάλογος μεταξύ των χωρών εξαγωγής και εισαγωγής φυσικού ελαστικού είναι σκόπιμο να εξασφαλιστεί ενισχύοντας την από μακρού υφιστάμενη Irsg, καθώς αποτελεί το φόρουμ συζήτησης των θεμάτων που επηρεάζουν την προσφορά και τη ζήτηση τόσο συνθετικού όσο και φυσικού ελαστικού.

(6) Διάφορα κράτη μέλη της ΕΕ είναι μέλη της Irsg, και συγκεκριμένα το Βέλγιο, η Γαλλία, η Γερμανία, η Ιταλία, οι Κάτω Χώρες, η Ισπανία και το Ηνωμένο Βασίλειο.

(7) Το Συμβούλιο της Ευρωπαϊκής Ένωσης, με βάση τη σύσταση της ομάδας εργασίας του για τα βασικά προϊόντα, κάλεσε την Επιτροπή να προβεί στις απαραίτητες ενέργειες προκειμένου να μπορέσει η Ευρωπαϊκή Κοινότητα να προσχωρήσει στην Ομάδα μελετών ως πλήρες μέλος.

ΑΠΟΦΑΣIZEI:

Άρθρο 1

Το καταστατικό και ο εσωτερικός κανονισμός της Διεθνούς ομάδας μελετών για το ελαστικό γίνονται αποδεκτοί με την παρούσα από την Ευρωπαϊκή Κοινότητα.

Τα κείμενα του καταστατικού και του εσωτερικού κανονισμού παρατίθενται ως παράρτημα.

Άρθρο 2

Ο Πρόεδρος του Συμβουλίου εξουσιοδοτείται με την παρούσα να ορίσει τα πρόσωπα που είναι αρμόδια να κινήσουν τη διαδικασία προσχώρησης στην Irsg εξ ονόματος της Κοινότητας.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ I Καταστατικό και εσωτερικός κανονισμός της Διεθνούς ομάδας μελετών για το ελαστικό

Καταστατικό

Εντολή

1. Η δυνατότητα προσχώρησης στη Διεθνή ομάδα μελετών για το ελαστικό παρέχεται στις χώρες οι οποίες ενδιαφέρονται για την παραγωγή, την κατανάλωση ή το εμπόριο φυσικού και συνθετικού ελαστικού.

2. Τα μέλη συνεισφέρουν βάσει συμφωνίας στο αναγκαίο εισόδημα για τις δραστηριότητες της Ομάδας.

3. Η Ομάδα έχει έδρα το Λονδίνο, όπου και βρίσκεται η γραμματεία η οποία διευθύνει τις εργασίες της, κυρίως για τη συλλογή και τη διάδοση στατιστικών στοιχείων.

4. Η Ομάδα συνέρχεται περιοδικά, σε χρόνο και τόπο κατάλληλο για τα μέλη, με σκοπό την ανασκόπηση της στατιστικής κατάστασης και τη συζήτηση προβλημάτων κοινού ενδιαφέροντος της βιομηχανίας ελαστικού.

5. Η Ομάδα εκπονεί μελέτες ή αναθέτει την εκπόνηση μελετών σχετικά με την παγκόσμια κατάσταση στον τομέα του ελαστικού, κατά το δοκούν, αποδίδοντας ιδιαίτερη προσοχή στην παροχή πλήρων πληροφοριών σχετικά με την κατάσταση της προσφοράς και της ζήτησης και με την πιθανή εξέλιξή της.

6. Η Ομάδα εξετάζει μέτρα που αποσκοπούν στην επέκταση της παγκόσμιας κατανάλωσης ελαστικού.

7. Η Ομάδα εξετάζει πιθανές λύσεις για την αντιμετώπιση τυχόν ιδιαίτερων δυσκολιών των μελών και μπορεί να υποβάλει εκθέσεις και συστάσεις σχετικά.

8. Άλλες κυβερνήσεις και διακυβερνητικοί οργανισμοί που εκδηλώνουν σχετικό ενδιαφέρον είναι δυνατό να ενημερώνονται για τις διενεργηθείσες μελέτες και για τα αποτελέσματα των συζητήσεων, εφόσον κρίνεται κατάλληλο.

Υποχρεώσεις των μελών

9. Τα μέλη αναλαμβάνουν, στο μέτρο του δυνατού, να παρέχουν στη γραμματεία στατιστικά στοιχεία σχετικά με την παραγωγή, την κατανάλωση και το εμπόριο ελαστικού στα αντίστοιχα εδάφη τους καθώς και άλλες πληροφορίες που κρίνονται συναφείς με τις τρέχουσες εκτιμήσεις και τις μελλοντικές τάσεις.

10. Το 60 % του ετήσιου εγκεκριμένου προϋπολογισμού καλύπτεται από τις ισόποσες βασικές εισφορές που καταβάλλονται από όλες τις κυβερνήσεις μέλη.

11. Το υπόλοιπο 40 % του εγκεκριμένου προϋπολογισμού καταβάλλεται από τις κυβερνήσεις μέλη κατ' αναλογία προς την παραγωγή ή την κατανάλωση (ανάλογα με το ποια είναι μεγαλύτερη) νέου ελαστικού της κάθε χώρας κατά το ημερολογιακό έτος που προηγείται του υπόψη οικονομικού έτους. Σε περίπτωση που η εκτίμηση της εισφοράς σύμφωνα με τον κανόνα αυτό καθίσταται αδύνατη λόγω της απουσίας των απαραίτητων στατιστικών στοιχείων, η εκτελεστική επιτροπή καθορίζει, με βάση τις καλύτερες διαθέσιμες πληροφορίες, την εισφορά που θα καταβληθεί και καλεί τη σχετική κυβέρνηση να συμφωνήσει με την εκτίμηση αυτή.

12. Τα νέα μέλη που προσχωρούν στην Ομάδα κατά τη διάρκεια του οικονομικού έτους συνεισφέρουν στον προϋπολογισμό ως εξής:

i) από 1ης Ιουλίου έως 30 Σεπτεμβρίου, καταβάλλεται η πλήρης βασική εισφορά.

ii) από 1ης Οκτωβρίου έως 31 Δεκεμβρίου, καταβάλλονται τα τρία τέταρτα της βασικής εισφοράς.

iii) από 1ης Ιανουαρίου έως 31 Μαρτίου, καταβάλλεται το ήμισυ της βασικής εισφοράς.

iv) από 1ης Απριλίου έως 30 Ιουνίου, καταβάλλεται το ένα τέταρτο της βασικής εισφοράς.

13. Όλα τα ποσά που οφείλονται από τις κυβερνήσεις μέλη καταβάλλονται στο αντίστοιχο εθνικό τους νόμισμα, εφόσον είναι μετατρέψιμο στο νόμισμα του Ηνωμένου Βασιλείου. ειδάλλως καταβάλλονται στο νόμισμα του Ηνωμένου Βασιλείου.

14. Με την επιφύλαξη διαφορετικής απόφασης της Ομάδας, τα μέλη που δεν έχουν καταβάλει τις εισφορές τους για δύο έτη παύουν να απολαύουν των προνομίων που παρέχει η ιδιότητα του μέλους έως ότου εξοφλήσουν τις ληξιπρόθεσμες οφειλές και καταβάλουν τις εισφορές για το τρέχον έτος.

Οργάνωση και διαδικασίες

15. Η Ομάδα συνέρχεται τουλάχιστον μία φορά ανά ημερολογιακό έτος και καθ' οιαδήποτε χρονική στιγμή την οποία καθορίζει η εκτελεστική επιτροπή.

16. Η Ομάδα συνέρχεται στο Λονδίνο ή σε οποιοδήποτε άλλο τόπο που ορίζεται από την ίδια ή από την εκτελεστική επιτροπή έπειτα από πρόσκληση κυβέρνησης μέλους.

17. Οι κυβερνήσεις μέλη που απαρτίζουν την Ομάδα ορίζουν η καθεμία έναν αντιπρόσωπο, ο οποίος μπορεί να συνοδεύεται από συμβούλους σε κάθε συνεδρίαση της Ομάδας.

18. Εάν ο αντιπρόσωπός της αδυνατεί να παραστεί σε συνεδρίαση της Ομάδας, κάθε κυβέρνηση μέλος μπορεί να εκπροσωπηθεί από έναν αναπληρωτή.

19. Η ύπαρξη απαρτίας σε κάθε συνεδρίαση της Ομάδας εξασφαλίζεται με την παρουσία της απλής πλειοψηφίας των μελών της Ομάδας, εφόσον είναι παρόντες τουλάχιστον τρεις παραγωγοί φυσικού ελαστικού και έξι καταναλωτές, συμπεριλαμβανομένων τριών τουλάχιστον παραγωγών συνθετικού ελαστικού.

20. Το προεδρείο της Ομάδας απαρτίζεται από έναν πρόεδρο, έναν αντιπρόεδρο και το γενικό γραμματέα.

21. Ο πρόεδρος και ο αντιπρόεδρος εκλέγονται από την Ομάδα, ασκούν θητεία για δύο οικονομικά έτη της Ομάδας και έχουν δικαίωμα επανεκλογής. Όταν, κατά τη διάρκεια οποιουδήποτε ημερολογιακού έτους, η ετήσια συνεδρίαση της Ομάδας πραγματοποιείται μετά τις 30 Ιουνίου, ο απερχόμενος πρόεδρος και ο απερχόμενος αντιπρόεδρος παραμένουν εν υπηρεσία μέχρι την εκλογή ενός νέου προέδρου και ενός νέου αντιπροέδρου κατά την επόμενη συνεδρίαση της Ομάδας.

22. Η Ομάδα διορίζει το γενικό γραμματέα, ο οποίος είναι επικεφαλής της γραμματείας και είναι υπόλογος ενώπιον της Ομάδας και της εκτελεστικής επιτροπής για τις εργασίες της γραμματείας.

23. Ο Ομάδα συστήνει μια εκτελεστική επιτροπή η οποία ασκεί, για λογαριασμό και εξ ονόματος της Ομάδας, τις αρμοδιότητες που καθορίζει και της αναθέτει η Ομάδα. σε επείγουσες περιπτώσεις, η εκτελεστική επιτροπή είναι εξουσιοδοτημένη να ενεργεί κατά τρόπο σύμφωνο προς τους στόχους και τις πολιτικές της Ομάδας.

24. Η Ομάδα μπορεί να διορίζει επιτροπές και συμβουλευτικά πάνελ από καιρό σε καιρό, ανάλογα με τις ανάγκες, και καθορίζει τη σύνθεση και τα καθήκοντά τους.

25. Η Ομάδα επιτρέπει την προετοιμασία και τη δημοσίευση μελετών σχετικά με την παγκόσμια κατάσταση στον τομέα του ελαστικού και με άλλα συναφή θέματα, κατά το δοκούν.

26. Ένας παρατηρητής που επιθυμεί να λάβει το λόγο σε συνεδρίαση της Ομάδας ενημερώνει τον πρόεδρο σχετικά πριν από τη σύνοδο και ο πρόεδρος μπορεί, κατά την κρίση του, να καλέσει σε ακρόαση τον παρατηρητή σε κατάλληλη στιγμή. Ο πρόεδρος μπορεί να καλέσει έναν παρατηρητή σε συνεδρίαση της Ομάδας για να συμμετάσχει στις εργασίες οποιασδήποτε επιτροπής.

27. Η Ομάδα μπορεί ανά πάσα στιγμή να τροποποιήσει ή να αναθεωρήσει τον παρόντα κανονισμό.

Δημοσιονομικοί κανόνες

28. Το οικονομικό έτος διαρκεί από την 1η Ιουλίου έως τις 30 Ιουνίου.

29. Ένας τραπεζικός λογαριασμός στο όνομα της γραμματείας της Διεθνούς ομάδας μελετών για το ελαστικό ανοίγεται στο Λονδίνο.

30. Ο τραπεζικός λογαριασμός λειτουργεί με επιταγές τις οποίες υπογράφει:

i) ο γενικός γραμματέας ή

ii) απουσία αυτού, ο πρόεδρος ή ο αντιπρόεδρος της Ομάδας ή της εκτελεστικής επιτροπής ή

iii) απουσία αυτών, οποιοδήποτε άλλο πλήρες μέλος της εκτελεστικής επιτροπής. Πέραν ενός ορισμένου ορίου, το οποίο καθορίζεται από την εκτελεστική επιτροπή, οι επιταγές πρέπει να φέρουν δύο υπογραφές.

31. Ο γενικός γραμματέας τηρεί τους λογαριασμούς της γραμματείας.

32. Όλα τα εισπραττόμενα ποσά κατατίθενται ταχέως στην τράπεζα. Ένας λογαριασμός πάγιων προκαταβολών τηρείται από το γενικό γραμματέα για την κάλυψη των μικροεξόδων και για τις εισπράξεις μικροποσών έως ένα όριο το οποίο καθορίζεται από την εκτελεστική επιτροπή.

33. Η Ομάδα διορίζει ελεγκτές.

34. Ο γενικός γραμματέας διαδίδει σε όλες τις κυβερνήσεις μέλη, το συντομότερο δυνατό μετά το τέλος του οικονομικού έτους, μια ετήσια κατάσταση λογαριασμών επικυρωμένη από τον πρόεδρο ή τον αντιπρόεδρο, το γενικό γραμματέα και τους ελεγκτές.

35. Είναι καθήκον του γενικού γραμματέα να καταρτίζει και να υποβάλλει στην εκτελεστική επιτροπή, το αργότερο έως τις 31 Μαρτίου του εκάστοτε έτους, ένα σχέδιο προϋπολογισμού για το επόμενο οικονομικό έτος, με σκοπό την έγκρισή του από την Ομάδα. Όταν, κατά τη διάρκεια οποιουδήποτε οικονομικού έτους, η ετήσια συνεδρίαση της Ομάδας πραγματοποιείται μετά τις 30 Ιουνίου, το σχέδιο προϋπολογισμού που κατατίθεται από την εκτελεστική επιτροπή για έγκριση πριν από τις 31 Μαρτίου διαδίδεται στις κυβερνήσεις μέλη για τη διατύπωση σχολίων και η εκτελεστική επιτροπή εξουσιοδοτείται να εγκρίνει τον προϋπολογισμό για το επόμενο έτος, λαμβάνοντας υπόψη τυχόν σχόλια των κυβερνήσεων μελών.

36. Είναι καθήκον του γενικού γραμματέα να υποβάλλει στις κυβερνήσεις μέλη τον εγκεκριμένο προϋπολογισμό και να ζητά την καταβολή της συνολικής εισφοράς που οφείλεται από κάθε κυβέρνηση, σύμφωνα με τον εν λόγω προϋπολογισμό.

37. Τα έξοδα ταξιδιού και διαμονής των μελών που συμμετέχουν σε συνεδριάσεις της Ομάδας επιβαρύνουν τις αντίστοιχες κυβερνήσεις μέλη και δεν καλύπτονται από τους πόρους της Ομάδας.

Εκτελεστική επιτροπή

38. Η εκτελεστική επιτροπή απαρτίζεται από τις κυβερνήσεις μέλη που εκλέγονται κατά την ετήσια συνεδρίαση της Ομάδας. Ο πρόεδρος και ο αντιπρόεδρος της Ομάδας είναι αυτοδικαίως μέλη της. Όλα τα μέλη της επιτροπής που επιθυμούν να ασκήσουν τη θητεία τους για δεύτερο ή επιπλέον έτος υποβάλλουν υποψηφιότητα για επανεκλογή κατά την ετήσια συνεδρίαση.

39. Η ύπαρξη απαρτίας εξασφαλίζεται με την παρουσία της απλής πλειοψηφίας, εφόσον είναι παρόντες δύο παραγωγοί φυσικού ελαστικού και δύο καταναλωτές (συμπεριλαμβανομένου τουλάχιστον ενός παραγωγού συνθετικού ελαστικού).

40. Ο πρόεδρος και ο αντιπρόεδρος της επιτροπής εκλέγονται από τα μέλη της επιτροπής κατά τη συνεδρίαση της επιτροπής που πραγματοποιείται αμέσως μετά την ετήσια συνεδρίαση της Ομάδας.

41. Καθήκοντα της επιτροπής είναι:

α) να προβαίνει σε ανασκόπηση της προόδου όσον αφορά υποθέσεις που εκκρεμούν στο μεσοδιάστημα μεταξύ των συνεδριάσεων της Ομάδας και, εφόσον είναι αναγκαίο, να παρέχει σχετικά περαιτέρω οδηγίες στο γενικό γραμματέα.

β) να εξετάζει τα διάφορα θέματα που ενδέχεται να προκύψουν στο μεσοδιάστημα μεταξύ των συνεδριάσεων της Ομάδας, να διατυπώνει συστάσεις εφόσον κρίνεται κατάλληλο (βλ. παράγραφο 45 παρακάτω) και, εφόσον είναι αναγκαίο και επείγον, να προβαίνει σε ενέργειες οι οποίες είναι σύμφωνες προς τους στόχους και τις πολιτικές της Ομάδας.

γ) να ασκεί την εποπτεία των διοικητικών και χρηματοοικονομικών εργασιών της γραμματείας, ανάλογα με τις ανάγκες.

δ) να καταθέτει έναν προϋπολογισμό για έγκριση από την Ομάδα ή, σύμφωνα με τη διάταξη της παραγράφου 35 παραπάνω, να εγκρίνει έναν προϋπολογισμό για το επόμενο έτος.

ε) να υποβάλλει, κατά την ετήσια συνεδρίαση της Ομάδας, έκθεση για τις δραστηριότητες κατά το χρονικό διάστημα από την προηγούμενη ετήσια συνεδρίαση της Ομάδας.

στ) να αναλαμβάνει, για λογαριασμό και εξ ονόματος της Ομάδας, άλλες εργασίες τις οποίες της αναθέτει η τελευταία.

42. Η επιτροπή συνέρχεται σε ημερομηνία που καθορίζεται από τα μέλη της ή όταν συγκαλείται από το γενικό γραμματέα και, εν πάση περιπτώσει, εντός έξι μηνών από την προηγούμενη ετήσια συνεδρίαση της Ομάδας

43. Όλες οι κυβερνήσεις μέλη λαμβάνουν την ημερήσια διάταξη των συνεδριάσεων της επιτροπής εκ των προτέρων και τα επίσημα πρακτικά των συνεδριάσεων μετά την έγκρισή τους.

44. Κάθε κυβέρνηση μέλος μπορεί, κατόπιν υποβολής σχετικού αιτήματος στον πρόεδρο της επιτροπής, να παραστεί σε οποιαδήποτε συνεδρίαση της επιτροπής για συγκεκριμένο θέμα ή για όλη τη διάρκεια της συνεδρίασης.

45. Όλες οι συστάσεις της επιτροπής διαδίδονται στις κυβερνήσεις μέλη της Ομάδας από το γενικό γραμματέα πριν τεθούν σε εφαρμογή, παρέχοντας επαρκή χρόνο στα μέλη για να εγείρουν αντιρρήσεις, εφόσον το επιθυμούν.

Στατιστική επιτροπή

46. Η στατιστική επιτροπή απαρτίζεται από όλα τα μέλη της Ομάδας τα οποία επιθυμούν να γίνουν μέλη αυτής, και επικουρείται από μια επιτροπή στατιστικών εμπειρογνωμόνων στον τομέα του ελαστικού, οι οποίοι διορίζονται ετησίως από την Ομάδα κατόπιν σύστασης της στατιστικής επιτροπής.

47. Η επιτροπή εκλέγει τον πρόεδρό της, ο οποίος κατά κανόνα προεδρεύει επίσης της επιτροπής στατιστικών εμπειρογνωμόνων στον τομέα του ελαστικού, ασκεί θητεία για ένα οικονομικό έτος και έχει δικαίωμα επανεκλογής. Όταν, κατά τη διάρκεια οποιουδήποτε ημερολογιακού έτους, η ετήσια συνεδρίαση της Ομάδας πραγματοποιείται μετά τις 30 Ιουνίου, ο απερχόμενος πρόεδρος παραμένει εν υπηρεσία μέχρι την επανεκλογή του ή έως ότου διοριστεί ένας νέος πρόεδρος κατά την επόμενη συνεδρίαση της Ομάδας.

48. Καθήκοντα της επιτροπής είναι:

i) να ανασκοπεί την κατάσταση της προσφοράς και της ζήτησης ελαστικού και να συντάσσει σχετικές εκθέσεις.

ii) να εξετάζει οποιοδήποτε παρεμφερές θέμα το οποίο της ανατίθεται από την Ομάδα και να συντάσσει σχετικές εκθέσεις.

49. Η επιτροπή εκδίδει ανακοινώσεις τύπου μόνον εφόσον έχουν εγκριθεί από την Ομάδα σε συνεδρίαση ή, στο μεσοδιάστημα μεταξύ των συνεδριάσεων, από την εκτελεστική επιτροπή ή από το γενικό γραμματέα.

Γενικός γραμματέας και γραμματεία

50. Ο γενικός γραμματέας είναι επικεφαλής της γραμματείας και λογοδοτεί στην Ομάδα για τις εργασίες της γραμματείας.

51. Οι λεπτομερείς αρμοδιότητες του γενικού γραμματέα σε θέματα όπως τα οικονομικά, ο διορισμός προσωπικού κ.λπ., καθορίζονται από την εκτελεστική επιτροπή σύμφωνα με τις οδηγίες της Ομάδας. Κατά την εκτέλεση των καθηκόντων του, ο γενικός γραμματέας θεωρείται ότι ενεργεί για λογαριασμό και εξ ονόματος όλων των μελών της Ομάδας.

52. Η γραμματεία εκτελεί τα καθήκοντά της αμερόληπτα, δεν δημοσιεύει αδημοσίευτο μέχρι τότε υλικό το οποίο της παρασχέθηκε από τις κυβερνήσεις μέλη χωρίς την προηγούμενη συγκατάθεσή τους και δεν αρχίζει συζητήσεις για ζητήματα γενικής πολιτικής.

53. Καθήκοντα της γραμματείας είναι:

i) να παρέχει στην Ομάδα τις καλύτερες δυνατές πληροφορίες σχετικά με στατιστικά στοιχεία και με ευρύτερα οικονομικά ζητήματα στον τομέα του ελαστικού.

ii) να εκτελεί χρέη συνδέσμου μεταξύ των κυβερνήσεων μελών για θέματα που αφορούν το ελαστικό στο μεσοδιάστημα μεταξύ των συνεδριάσεων της Ομάδας.

iii) να πραγματοποιεί τις απαραίτητες προετοιμασίες για τις συνεδριάσεις της Ομάδας.

iv) να παραμένει σε επαφή με τους λοιπούς διεθνείς οργανισμούς των οποίων οι εργασίες σχετίζονται με τις εργασίες της Ομάδας και παρουσιάζουν ενδιαφέρον γι' αυτή.

v) να εκπονεί τις μελέτες τις οποίες της αναθέτει η Ομάδα σύμφωνα με τις παραγράφους 5 και 25.

Εσωτερικός κανονισμός

Οι τροποποιήσεις του εσωτερικού κανονισμού εγκρίθηκαν από την Ομάδα κατά τις συνεδριάσεις των επικεφαλής αντιπροσωπειών, οι οποίες πραγματοποιήθηκαν κατά την 36η και την 37η Συνέλευση των Εθνών στο Τόκιο και στο Phuket. Οι κανόνες 1 έως 10 εγκρίθηκαν κατά τη συνεδρίαση της 1ης και 2ας Μαρτίου 1995 και άρχισαν να ισχύουν στις 2 Μαρτίου 1995. Οι κανόνες 11 και 12 εγκρίθηκαν κατά τη συνεδρίαση της 15ης και 16ης Απριλίου 1996 και άρχισαν να ισχύουν στις 16 Απριλίου 1996.

Κανόνας 1 Διαδικασίες ψηφοφορίας

α) Σε όλες τις συνεδριάσεις της Ομάδας, της εκτελεστικής επιτροπής και των λοιπών επιτροπών, οι αποφάσεις λαμβάνονται, στο μέτρο του δυνατού, με συναίνεση, χωρίς αντίθετες ψήφους, επίσημες ενστάσεις ή επιφυλάξεις. Οι πρόεδροι των συνεδριάσεων επιδιώκουν πάντοτε την επίτευξη συναίνεσης για τη λήψη κάθε απόφασης. Όταν αντιπροσωπεία επιφυλάσσει τη θέση της, πρέπει, κατά το δυνατό, να προβλέπεται επαρκής χρόνος για την επίτευξη συμβιβασμού και συναίνεσης.

β) Εάν ο πρόεδρος της συνεδρίασης κρίνει ότι δεν υπάρχει δυνατότητα να επιτευχθεί συναίνεση σχετικά με κάποιο θέμα, το θέτει σε ψηφοφορία.

γ) Κατά κανόνα, η ψηφοφορία διεξάγεται με τρόπο ώστε να εξασφαλίζεται η μέγιστη διαφάνεια ως προς τη λήψη των αποφάσεων. Επαφίεται αποκλειστικά στη διακριτική ευχέρεια του προέδρου της συνεδρίασης να αποφασίσει εάν η ψηφοφορία θα πραγματοποιηθεί με ανάταση της χειρός ή με ονομαστική κλήση. Σε εξαιρετικές περιστάσεις, ο πρόεδρος μπορεί, με την έγκριση απλής πλειοψηφίας των παρόντων και ψηφισάντων, να αποφασίσει ότι ενδείκνυται η διεξαγωγή μυστικής ψηφοφορίας ή ταχυδρομικής ψηφοφορίας στην οποία θα συμμετάσχουν τα κατάλληλα μέλη.

δ) Με την επιφύλαξη των διατάξεων του σημείου (ε) παρακάτω, οι αποφάσεις με ψηφοφορία λαμβάνονται, κατά κανόνα, με την απλή πλειοψηφία των παρόντων και ψηφισάντων, με την προϋπόθεση ότι για τη λήψη απόφασης της Ομάδας απαιτείται η θετική ψήφος τριών τουλάχιστον παραγωγών φυσικού ελαστικού και τριών καταναλωτών ελαστικού, εκ των οποίων οι δύο είναι παραγωγοί συνθετικού ελαστικού, και ότι για τη λήψη απόφασης της εκτελεστικής επιτροπής απαιτείται η θετική ψήφος δύο τουλάχιστον παραγωγών φυσικού ελαστικού και δύο καταναλωτών, εκ των οποίων ο ένας είναι παραγωγός συνθετικού ελαστικού.

ε) Για τη λήψη αποφάσεων με ψηφοφορία όσον αφορά:

i) την έγκριση ή την κατάθεση προϋπολογισμού,

ii) την απαλλαγή από υποχρεώσεις, την αναστολή των δικαιωμάτων ή τον αποκλεισμό κυβερνήσεων μελών,,

απαιτείται πλειοψηφία των δύο τρίτων των παρόντων και ψηφισάντων, με την προϋπόθεση ότι δίδεται θετική ψήφος από την απλή πλειοψηφία παραγωγών φυσικού ελαστικού και καταναλωτών, μετρουμένων χωριστά.

στ) Για τη λήψη αποφάσεων με ψηφοφορία όσον αφορά:

i) την αναθεώρηση ή τη λήξη της συμφωνίας για την έδρα,

ii) την τροποποίηση του καταστατικού ή του εσωτερικού κανονισμού,

iii) τον τόπο της έδρας,

απαιτείται η επίτευξη συναίνεσης.

ζ) Σε περίπτωση που απαιτείται επείγουσα λήψη απόφασης, ο γενικός γραμματέας μπορεί, με τη συγκατάθεση του προέδρου της εκτελεστικής επιτροπής, να θέσει πρόταση σε ταχυδρομική ψηφοφορία της εκτελεστικής επιτροπής. Τα μέλη έχουν τη δυνατότητα επιλογής μεταξύ της έγκρισης, της απόρριψης ή της παραπομπής στην επόμενη συνεδρίαση της εκτελεστικής επιτροπής. Για την έγκριση απαιτείται η έκδοση θετικής ψήφου σύμφωνα με τα σημεία (δ) και (ε) παραπάνω. Ωστόσο, εάν ζητηθεί από δύο παραγωγούς φυσικού ελαστικού και δύο καταναλωτές (εκ των οποίων ο ένας είναι παραγωγός συνθετικού ελαστικού), η απόφαση παραπέμπεται στην επόμενη συνεδρίαση της εκτελεστικής επιτροπής.

η) Ο πρόεδρος της εκτελεστικής επιτροπής μπορεί, με την έγκριση απλής πλειοψηφίας της εκτελεστικής επιτροπής, να θέσει οποιαδήποτε πρόταση σε ταχυδρομική ψηφοφορία των μελών της Ομάδας. Τα μέλη της Ομάδας έχουν τη δυνατότητα επιλογής μεταξύ της έγκρισης, της απόρριψης ή της παραπομπής στην ετήσια ή έκτακτη συνεδρίαση της Ομάδας. Για την έγκριση απαιτείται η έκδοση θετικής ψήφου σύμφωνα με τα σημεία (δ) και (ε) παραπάνω. Ωστόσο, εάν ζητηθεί από τρεις παραγωγούς φυσικού ελαστικού και τρεις καταναλωτές (εκ των οποίων οι δύο είναι παραγωγοί συνθετικού ελαστικού), η απόφαση παραπέμπεται στην επόμενη ετήσια ή έκτακτη συνεδρίαση της Ομάδας.

θ) Η χρονική περίοδος που προβλέπεται για τη διεξαγωγή ταχυδρομικής ψηφοφορίας ανέρχεται κατά κανόνα σε τριάντα ημέρες από την ημερομηνία ταχυδρόμησης, αλλά σε εξαιρετικά επείγουσες περιπτώσεις, ο πρόεδρος της εκτελεστικής επιτροπής μπορεί να εγκρίνει συντομότερη περίοδο επτά τουλάχιστον ημερών.

Κανόνας 2 Αρμοδιότητες της εκτελεστικής επιτροπής

Με την επιφύλαξη των αρμοδιοτήτων που της ανατίθενται από τις ρήτρες 35 και 41 του καταστατικού, η εκτελεστική επιτροπή δεν είναι εξουσιοδοτημένη να λαμβάνει αποφάσεις όσον αφορά:

α) την απαλλαγή κυβερνήσεων μελών από υποχρεώσεις που υπέχουν ως μέλη.

β) την αναστολή των δικαιωμάτων κυβέρνησης μέλους.

γ) τον αποκλεισμό κυβέρνησης μέλους.

δ) την επαναδιαπραγμάτευση, επέκταση ή λήξη της συμφωνίας για την έδρα.

ε) την τροποποίηση του καταστατικού ή του εσωτερικού κανονισμού.

στ) τον τόπο της έδρας.

ζ) το διορισμό του γενικού γραμματέα.

ωστόσο μπορεί να συζητήσει όλα αυτά τα θέματα προκειμένου να υποβάλει συστάσεις κατά τις συνεδριάσεις της Ομάδας.

Κανόνας 3 Εισφορές των μελών

α) Οι εισφορές των μελών καθίστανται απαιτητές την 1η Ιουλίου του εκάστοτε έτους.

β) Εάν μια κυβέρνηση μέλος δεν έχει καταβάλει την πλήρη εισφορά της έως την 1η Δεκεμβρίου, ο γενικός γραμματέας της απευθύνει επείγον αίτημα για άμεση πληρωμή.

γ) Εάν η πλήρης εισφορά δεν έχει καταβληθεί έως την 1η Φεβρουαρίου, ο γενικός γραμματέας κοινοποιεί τις ληξιπρόθεσμες οφειλές στην εκτελεστική επιτροπή η οποία, εκτός εάν λόγω ιδιαίτερων περιστάσεων αποφασίσει άλλως, συστήνει στην Ομάδα την αναστολή όλων των δικαιωμάτων ψήφου της συγκεκριμένης κυβέρνησης μέλους.

δ) Εάν η πλήρης εισφορά δεν έχει καταβληθεί έως την 1η Απριλίου, η εκτελεστική επιτροπή, εκτός εάν λόγω ιδιαίτερων περιστάσεων αποφασίσει άλλως, συστήνει στην Ομάδα την αναστολή όλων των υπηρεσιών της γραμματείας προς τη συγκεκριμένη κυβέρνηση μέλος.

ε) Οι συστάσεις που απαιτούνται στα σημεία (γ) και (δ) παραπάνω μπορούν να υποβληθούν στην Ομάδα με ταχυδρομική ψηφοφορία, όπως προβλέπεται από τον κανόνα 1(η) παραπάνω.

στ) Εάν κυβέρνηση μέλος δεν έχει καταβάλει την πλήρη εισφορά της έως το τέλος του οικονομικού έτους, η αξία της οφειλόμενης πληρωμής προσαυξάνεται κατά το ετήσιο ποσοστό πληθωρισμού της χώρας όπου βρίσκεται η έδρα. Το ποσοστό αυτό είναι το ίδιο με εκείνο που έχει χρησιμοποιηθεί για τον υπολογισμό του προϋπολογισμού για κάθε έτος για το οποίο η οφειλή παραμένει ληξιπρόθεσμη. Η αναθεωρημένη οφειλή υπολογίζεται και κοινοποιείται στην κυβέρνηση μέλος από το γενικό γραμματέα στο τέλος κάθε τριμήνου του οικονομικού έτους. Η διάταξη αυτή δεν εφαρμόζεται σε εισφορές απαιτητές πριν από τις 30 Ιουνίου 1995.

ζ) Καμία απόφαση ή κανένα μέτρο που λαμβάνεται δυνάμει των διατάξεων της παρούσας ρήτρας δεν θίγει τα δικαιώματα της συγκεκριμένης κυβέρνησης μέλους να εκπροσωπείται σε οποιαδήποτε συνεδρίαση της Ομάδας κατά την οποία πρόκειται να συζητηθούν οι όροι της συμμετοχής της ως μέλους, ή να προβαίνει σε παραστάσεις κατά τις εν λόγω συνεδριάσεις. Ομοίως, οι αποφάσεις και τα μέτρα αυτά δεν εμποδίζουν ούτε καθυστερούν την εξέταση από την Ομάδα της αναστολής των προνομίων της συγκεκριμένης κυβέρνησης μέλους δυνάμει της ρήτρας 14 του καταστατικού.

Κανόνας 4 Επανεισδοχή στην Ομάδα

Κάθε αίτηση επανεισδοχής στην Ομάδα από κυβέρνηση που τελεί υπό αναστολή δυνάμει της ρήτρας 14 του καταστατικού λόγω ληξιπρόθεσμων οφειλών εξετάζεται από την εκτελεστική επιτροπή με σκοπό την επίτευξη συμφωνίας για την εκπλήρωση των οικονομικών υποχρεώσεών της. Κάθε απόφαση αυτού του είδους υποβάλλεται σε συνεδρίαση της Ομάδας για έγκριση.

Κανόνας 5 Αποχώρηση από την Ομάδα

Η κοινοποίηση αποχώρησης εκ μέρους κυβέρνησης μέλους υποβάλλεται γραπτώς στο γενικό γραμματέα το αργότερο έως την 1η Φεβρουαρίου για να ισχύει στις 30 Ιουνίου. Κυβέρνηση μέλος η οποία προβαίνει στην εν λόγω κοινοποίηση μετά την 1η Φεβρουαρίου είναι υπόχρεη για την εισφορά μέλους για το επόμενο οικονομικό έτος, εκτός εάν η απόφαση αποχώρησης οφείλεται σε τροποποιήσεις του καταστατικού ή του εσωτερικού κανονισμού τις οποίες δεν μπορεί να αποδεχθεί η κυβέρνηση μέλος. Στην περίπτωση αυτή, η κυβέρνηση μέλος αποδεσμεύεται από τις απαιτήσεις σχετικά με την κοινοποίηση και τις οικονομικές υποχρεώσεις. Κάθε κοινοποίηση αποχώρησης κοινοποιείται από το γενικό γραμματέα στις λοιπές κυβερνήσεις μέλη το συντομότερο δυνατό μετά την παραλαβή της.

Κανόνας 6 Διορισμός και εντολή των ελεγκτών

α) Οι ελεγκτές διορίζονται κατόπιν σύστασης του γενικού γραμματέα δυνάμει της ρήτρας 33 του καταστατικού. Σε διαβούλευση με τον πρόεδρο της εκτελεστικής επιτροπής, ο γενικός γραμματέας αναλαμβάνει την παρακολούθηση της εκπλήρωσης των καθηκόντων που έχουν ανατεθεί στους ελεγκτές και, ανά τετραετία τουλάχιστον, προβαίνει σε πρόσκληση υποβολής προσφορών προς εγκεκριμένες εταιρείες λογιστικού ελέγχου.

β) Η εντολή των ελεγκτών καθορίζεται ετησίως από την εκτελεστική επιτροπή, λαμβανομένης υπόψη της ανάγκης ανασκόπησης, σε κατάλληλα διαστήματα, της αποτελεσματικότητας της διοίκησης και διαχείρισης της γραμματείας.

Κανόνας 7 Ετήσια συνέλευση

α) Ο γενικός γραμματέας προβλέπει στον προϋπολογισμό ένα πόσο επαρκές για τη διεξαγωγή μίας συνεδρίασης της Ομάδας στο Λονδίνο.

β) Όταν η Ομάδα συνέρχεται σε συνέλευση κατόπιν προσκλήσεως κυβέρνησης μέλους, η φιλοξενούσα κυβέρνηση δεσμεύεται να αναλάβει όλες τις δαπάνες στις οποίες υποβάλλεται η γραμματεία σε σχέση με τη συνέλευση, οι οποίες υπερβαίνουν τις προβλέψεις του προϋπολογισμού.

γ) Όταν οι δαπάνες στις οποίες υποβάλλεται η γραμματεία σε σχέση με τη συνέλευση είναι κατώτερες από το ποσό που προβλέπεται στον προϋπολογισμό, το υπόλοιπο πιστώνεται στο λειτουργικό κεφάλαιο.

Κανόνας 8 Οικονομική επιτροπή

α) Η Ομάδα συγκροτεί μια οικονομική επιτροπή η οποία συνέρχεται σε κάθε συνέλευση και συνεδρίαση της Ομάδας. Απαρτίζεται από όλα τα μέλη της Ομάδας τα οποία επιθυμούν να γίνουν μέλη της και επικουρείται από ένα συμβουλευτικό πάνελ της βιομηχανίας.

β) Ο πρόεδρος της οικονομικής επιτροπής, ο οποίος επιλέγεται σε προσωπική βάση, εκλέγεται από την επιτροπή ανάμεσα από τα μέλη της για διετή θητεία.

γ) Καθήκοντα της επιτροπής είναι να συμφωνεί για τις οικονομικές και τεχνικοοικονομικές πτυχές του προγράμματος εργασίας της γραμματείας και να προβαίνει στην παρακολούθηση και ανασκόπηση της εκτέλεσής του. Υποβάλλει συστάσεις στην Ομάδα όσον αφορά την έναρξη, τη συνέχιση και τη δημοσίευση των εγγράφων που προετοιμάστηκαν στο πλαίσιο του προγράμματος εργασίας.

δ) Κατά την εξέταση του προγράμματος εργασίας, η οικονομική επιτροπή λαμβάνει υπόψη της τυχόν απόψεις και συστάσεις τις οποίες της υποβάλλει το συμβουλευτικό πάνελ της βιομηχανίας.

Κανόνας 9 Συμβουλευτικό πάνελ της βιομηχανίας

α) Η οικονομική επιτροπή συγκροτεί ένα συμβουλευτικό πάνελ της βιομηχανίας, το οποίο συνιστά δίαυλο επικοινωνίας για την έκθεση των απόψεων όλων των παραγόντων του τομέα του ελαστικού, συμπεριλαμβανομένων της βιομηχανίας, του εμπορίου, των πανεπιστημιακών κύκλων, της έρευνας και της τεχνολογίας, όσον αφορά την κατεύθυνση και το περιεχόμενο του προγράμματος εργασίας της γραμματείας. Το συμβουλευτικό πάνελ της βιομηχανίας υποβάλλει σχόλια και συστάσεις στην οικονομική επιτροπή.

β) Ο γενικός γραμματέας προεδρεύει του συμβουλευτικού πάνελ της βιομηχανίας.

γ) Τα μέλη του συμβουλευτικού πάνελ της βιομηχανίας διορίζονται κατόπιν σύστασης της γραμματείας και των μελών του ίδιου του πάνελ προς την οικονομική επιτροπή, λαμβανομένων υπόψη της ανάγκης για την εκπροσώπηση ενός ευρέος φάσματος συμφερόντων και της διαθεσιμότητας των μελών για συμμετοχή στις συνεδριάσεις. Ένας συμφωνημένος κατάλογος των μελών υποβάλλεται από το συμβουλευτικό πάνελ σε κάθε συνεδρίαση της οικονομικής επιτροπής για έγκριση.

δ) Το συμβουλευτικό πάνελ της βιομηχανίας συνέρχεται αμέσως πριν από κάθε συνέλευση και συνεδρίαση της Ομάδας και όποτε συγκαλείται από την εκτελεστική επιτροπή για:

i) να συζητήσει τους οικονομικούς και τεχνικοοικονομικούς παράγοντες που επηρεάζουν τη βιομηχανία των ελαστομερών και τη μελλοντική εξέλιξή της,

ii) να επανεξετάσει και να συζητήσει την πρόοδο του προγράμματος εργασίας της γραμματείας και να υποβάλει συστάσεις για τη συμπερίληψη θεμάτων στο πρόγραμμα,

iii) να επανεξετάσει και να παρακολουθήσει την πρόοδο των σχεδίων που χρηματοδοτούνται από το Κοινό ταμείο για τα βασικά προϊόντα ή από άλλους οργανισμούς, και να εξετάσει νέες προτάσεις οι οποίες ενδέχεται να υποβληθούν για χρηματοδότηση,

iv) να υποβάλει στην οικονομική επιτροπή εκθέσεις και συστάσεις τις οποίες κρίνει κατάλληλες.

ε) Τα μέλη του συμβουλευτικού πάνελ της βιομηχανίας έχουν το δικαίωμα να συμμετέχουν δωρεάν στο Διεθνές φόρουμ για το ελαστικό, εφόσον παρίστανται στη συνεδρίαση του συμβουλευτικού πάνελ που διεξάγεται αμέσως πριν από το φόρουμ.

Κανόνας 10 Πάνελ εταίρων

α) Ο γενικός γραμματέας συγκροτεί ένα πάνελ εταίρων για την ενθάρρυνση της αλληλεπίδρασης μεταξύ της βιομηχανίας και της γραμματείας. Η δυνατότητα προσχώρησης παρέχεται σε κάθε εταιρεία ή οργάνωση που ενδιαφέρεται για τη βιομηχανία του ελαστικού, εφόσον καταβάλει την ανάλογη ετήσια συνδρομή μέλους.

β) Η ετήσια συνδρομή μέλους εγκρίνεται ετησίως από την εκτελεστική επιτροπή και καθορίζεται σε σχέση με τα οφέλη που προσφέρει η ιδιότητα του μέλους. Προβλέπεται μια κατάλληλη διαφορική συνδρομή μεταξύ των εταιρειών και οργανώσεων που εδρεύουν σε χώρες μέλη και εκείνων που εδρεύουν σε χώρες μη μέλη.

γ) Τα μέλη του πάνελ εταίρων έχουν δικαίωμα στα εξής πλεονεκτήματα:

i) δωρεάν συνδρομή στο Rubber Statistical Bulletin και στο International Rubber Digest.

ii) δωρεάν αντίγραφα όλων των εγγράφων που δημοσιεύει η γραμματεία στο πλαίσιο του προγράμματος εργασίας.

iii) δωρεάν πρόσβαση σε όλες τις βάσεις δεδομένων πληροφοριών της γραμματείας και στην παροχή πληροφοριών από το προσωπικό της γραμματείας, με την προϋπόθεση ότι η παροχή των πληροφοριών αυτών εντάσσεται στο κανονικό φόρτο εργασίας του εν λόγω προσωπικού.

iv) μία δωρεάν θέση για κάθε Διεθνές φόρουμ για το ελαστικό.

v) μία πρόσκληση για ένα άτομο για την παρακολούθηση των συνεδριάσεων της επιτροπής των στατιστικών εμπειρογνωμόνων στον τομέα του ελαστικού και του συμβουλευτικού πάνελ της βιομηχανίας, με έξοδα του προσκεκλημένου μέλους του πάνελ.

δ) Τα μέλη του πάνελ εταίρων εκπίπτουν του δικαιώματος στα πλεονεκτήματα των μελών εάν η ετήσια συνδρομή δεν καταβληθεί εντός προθεσμίας έξι μηνών από την επέτειο της προσχώρησής τους. Η παροχή εγγράφων και εκθέσεων αναστέλλεται έως τη στιγμή της καταβολής της συνδρομής μέλους.

Κανόνας 11 Διορισμός του αντιπροέδρου

α) Κατά κανόνα ένας αντιπρόεδρος διορίζεται ή εκλέγεται για όλες τις επιτροπές ή τα συμβουλευτικά πάνελ που συγκροτούνται από την Ομάδα δυνάμει της ρήτρας 24 του καταστατικού. Ο αντιπρόεδρος προεδρεύει της επιτροπής ή του συμβουλευτικού πάνελ απουσία του αιρετού προέδρου. Σε περίπτωση απουσίας και των δύο, εκλέγεται ένας πρόεδρος για τη συνεδρίαση ανάμεσα από τους παρόντες.

β) Σε κάθε συνεδρίασή της, η στατιστική επιτροπή εκλέγει ανάμεσα από τα μέλη της τον αντιπρόεδρό της, ο οποίος επιλέγεται σε προσωπική βάση, ασκεί τη θητεία του μέχρι την επόμενη συνεδρίαση της επιτροπής και έχει δικαίωμα επανεκλογής.

γ) Σε κάθε συνεδρίασή της, η επιτροπή στατιστικών εμπειρογνωμόνων στον τομέα του ελαστικού εκλέγει ανάμεσα από τα μέλη της τον αντιπρόεδρό της, ο οποίος επιλέγεται σε προσωπική βάση και, με την επιφύλαξη της έγκρισης του διορισμού του από τη στατιστική επιτροπή, ασκεί τη θητεία του μέχρι την επόμενη ετήσια συνεδρίαση της επιτροπής στατιστικών εμπειρογνωμόνων στον τομέα του ελαστικού και έχει δικαίωμα επανεκλογής.

δ) Η οικονομική επιτροπή εκλέγει ανάμεσα από τα μέλη της τον αντιπρόεδρό της, ο οποίος επιλέγεται σε προσωπική βάση, ασκεί διετή θητεία και έχει δικαίωμα επανεκλογής.

ε) Το συμβουλευτικό πάνελ της βιομηχανίας εκλέγει ανάμεσα από τα μέλη του τον αντιπρόεδρό του, ο οποίος επιλέγεται σε προσωπική βάση και, με την επιφύλαξη της έγκρισης από την οικονομική επιτροπή, ασκεί τη θητεία του μέχρι την επόμενη ετήσια συνεδρίαση του πάνελ και έχει δικαίωμα επανεκλογής.

Κανόνας 12 Διορισμός του γενικού γραμματέα

α) Ο διορισμός του γενικού γραμματέα από την Ομάδα δυνάμει της ρήτρας 22 του καταστατικού πραγματοποιείται με την ευκαιρία έκτακτης συνεδρίασης της Ομάδας ή συνεδρίασης των επικεφαλής αντιπροσωπειών και επιλέγεται ανάμεσα από δύο το πολύ υποψήφιους οι οποίοι υποδεικνύονται στην Ομάδα από μια επιτροπή επιλογής που συγκροτείται για το σκοπό αυτό.

β) Η επιτροπή επιλογής συγκροτείται από την εκτελεστική επιτροπή, κατά κανόνα δώδεκα τουλάχιστον μήνες πριν από τη λήξη της θητείας του απερχόμενου γενικού γραμματέα.

γ) Η επιτροπή επιλογής απαρτίζεται από τον πρόεδρο της Ομάδας και τον πρόεδρο της εκτελεστικής επιτροπής, οι οποίοι εκτελούν χρέη προέδρου και αντιπροέδρου της επιτροπής αντίστοιχα, καθώς και από τα άλλα μέλη της εκτελεστικής επιτροπής που εκφράζουν την επιθυμία να λάβουν μέρος στην επιτροπή επιλογής. Ο απερχόμενος γενικός γραμματέας παρίσταται στις συνεδριάσεις της επιτροπής επιλογής ως σύμβουλος χωρίς δικαίωμα ψήφου. Οι κυβερνήσεις μέλη αναλαμβάνουν όλα τα έξοδα και τις δαπάνες στις οποίες υποβάλλεται η αντιπροσωπεία τους για να συμμετάσχει στις συνεδριάσεις της επιτροπής επιλογής και στη διαδικασία επιλογής.

δ) Η επιτροπή επιλογής συμφωνεί για τον τρόπο δημοσιοποίησης της θέσης του γενικού γραμματέα. Η αγγελία δημοσιεύεται δύο φορές στο κατάλληλο τμήμα του The Economist και μία φορά στο Rubber Statistical Bulletin και στο International Rubber Digest. Αντίγραφα της αγγελίας διατίθενται σε όλες τις κυβερνήσεις μέλη οι οποίες εξασφαλίζουν την κυκλοφορία της στους κόλπους της βιομηχανίας ελαστικού των οικείων χωρών.

ε) Η αγγελία αναφέρει, μεταξύ άλλων, ότι ο διορισμός πραγματοποιείται για αρχική περίοδο τριών ετών σε επίπεδο ισοδύναμο προς το επίπεδο D1 του συστήματος των Ηνωμένων Εθνών και ότι τα έξοδα συμμετοχής στις συνεντεύξεις επιβαρύνουν τους υποψήφιους.

στ) Οι υποψηφιότητες υποβάλλονται στο γενικό γραμματέα, ο οποίος είναι υπεύθυνος για όλες τις διοικητικές πτυχές της διαδικασίας πρόσληψης.

ζ) Η επιτροπή επιλογής συνέρχεται όσο απαιτείται για να προβεί σε προεπιλογή έξι το πολύ υποψηφίων για συνέντευξη. Κατά την εν λόγω διαδικασία προεπιλογής δίδεται προτίμηση σε υποψήφιους οι οποίοι είναι υπήκοοι κρατών μελών, είναι κάτοχοι ενός αναγνωρισμένου πανεπιστημιακού πτυχίου ή επαγγελματικών προσόντων ισοδύναμου επιπέδου σε σχετικό γνωστικό αντικείμενο και έχουν πείρα στον τομέα του ελαστικού.

η) Οι συνεντεύξεις με τους προεπιλεγέντες υποψήφιους διεξάγονται με σκοπό την επιλογή, ομόφωνα ή με συναίνεση, ενός υποψηφίου ο οποίος να συγκεντρώνει τα απαραίτητα προσόντα ως προς την πείρα, την προσωπικότητα, την αμεροληψία και την ικανότητα αποτελεσματικής εργασίας με ανώτερους αξιωματούχους των κυβερνήσεων μελών και των λοιπών κυβερνήσεων, των διεθνών και ιδιωτικών οργανισμών, και ο οποίος συστήνεται στην Ομάδα για το διορισμό του ως γενικού γραμματέα. Σε περίπτωση που δεν μπορεί να επιτευχθεί συμφωνία για ένα μόνο υποψήφιο, είναι δυνατό να υποβληθούν στην Ομάδα δύο υποψήφιοι οι οποίοι επιλέγονται με συναίνεση. Κατά κανόνα προτείνεται ένας εναλλακτικός υποψήφιος ο οποίος αναλαμβάνει τα σχετικά καθήκοντα σε περίπτωση κωλύματος του επιλεγέντος υποψηφίου για λόγους υγείας ή για άλλους λόγους.

θ) Ο διορισμός του γενικού γραμματέα πραγματοποιείται σε έκτακτη συνεδρίαση της Ομάδας ή σε συνεδρίαση των επικεφαλής αντιπροσωπειών η οποία συγκαλείται εκτάκτως ανάλογα με την ανάγκη. Σε περίπτωση που δεν μπορεί να επιτευχθεί συμφωνία για το διορισμό ομόφωνα ή με συναίνεση όταν υποβάλλονται δύο ονόματα από την επιτροπή επιλογής, η απόφαση λαμβάνεται με ψηφοφορία σύμφωνα με τον κανόνα 1(β) και (γ) του εσωτερικού κανονισμού. Η απόφαση λαμβάνεται με πλειοψηφία των δύο τρίτων των παρόντων και ψηφισάντων, με την προϋπόθεση ότι απαιτείται η θετική ψήφος της απλής πλειοψηφίας παραγωγών φυσικού ελαστικού και καταναλωτών, μετρουμένων χωριστά. Η απόφαση δεν μπορεί να ληφθεί με ταχυδρομική ψηφοφορία.

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

Τομέας(-είς) πολιτικής: βιομηχανική ανταγωνιστικότητα

Δραστηριότητα(-ες):

Τίτλος της δράσης: προσχώρηση της Κοινότητας στη Διεθνή ομάδα μελετών για το ελαστικό (IRSG)

1. ΚΟΝΔΥΛΙΟ(-Α) ΤΟΥ ΠΡΟΫΠΟΛΟΓΙΣΜΟΥ + ΤΙΤΛΟΣ(-ΟΙ) B5 3260

2. ΣΥΝΟΛΙΚΑ ΑΡΙΘΜΗΤΙΚΑ ΣΤΟΙΧΕΙΑ

2.1. Συνολικό κονδύλιο της δράσης (Μέρος B): 60 500 εκατομμύρια ευρώ σε πιστώσεις ανάληψης υποχρεώσεων (ετησίως)

2.2. Περίοδος εφαρμογής:

2002 - δράση μόνιμου χαρακτήρα

2.3. Συνολική πολυετής εκτίμηση των δαπανών:

α) Χρονοδιάγραμμα πιστώσεων ανάληψης υποχρεώσεων (ΠΑΥ) / πιστώσεων πληρωμών (ΠΠ) (δημοσιονομική παρέμβαση) (πρβλ. σημείο 6.1.1)

Η ΕΚ θα αρχίσει να καταβάλλει την εισφορά μέλους (απαιτητή την 1η Ιουλίου του εκάστοτε έτους) αμέσως μόλις προσχωρήσει στην IRSG. Το 60% του εγκεκριμένου προϋπολογισμού θα καλύπτεται από τις ισόποσες βασικές εισφορές που καταβάλλονται από όλες τις κυβερνήσεις μέλη. Το υπόλοιπο καταβάλλεται από τις κυβερνήσεις μέλη κατ' αναλογία προς την παραγωγή ή την κατανάλωση (ανάλογα με το ποια είναι μεγαλύτερη) νέου ελαστικού της κάθε χώρας κατά το ημερολογιακό έτος που προηγείται του υπόψη οικονομικού έτους. Η ΕΚ θα καταβάλλει μόνο ένα ισόποσο μερίδιο της βασικής εισφοράς. Για το έτος 2002 το ποσό αυτό εκτιμάται σε 40 000 EUR.

Εκατομμύρια EUR (με ακρίβεια 3ου δεκαδικού ψηφίου)

>ΘΕΣΗ ΠIΝΑΚΑ>

β) Τεχνική και διοικητική συνδρομή και δαπάνες στήριξης (πρβλ. σημείο 6.1.2)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

γ) Γενική δημοσιονομική επίπτωση των ανθρώπινων πόρων και των άλλων δαπανών διοικητικής λειτουργίας (βλ. σημεία 7.2 και 7.3)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

2.4. Συμβατότητα με το δημοσιονομικό προγραμματισμό και τις δημοσιονομικές προοπτικές

|X| Πρόταση συμβατή με τον υπάρχοντα δημοσιονομικό προγραμματισμό

| | Η πρόταση αυτή απαιτεί επαναπρογραμματισμό του σχετικού κεφαλαίου των δημοσιονομικών προοπτικών

| | Περιλαμβανομένης, ενδεχομένως, της προσφυγής στις διατάξεις της διοργανικής συμφωνίας.

2.5. Δημοσιονομικές επιπτώσεις επί των εσόδων:

|X| Καμία δημοσιονομική επίπτωση (αφορά τεχνικά ζητήματα σχετικά με την εφαρμογή ενός μέτρου)

ή

| | Δημοσιονομική επίπτωση - η επίδραση επί των εσόδων έχει ως εξής:

>ΘΕΣΗ ΠIΝΑΚΑ>

3. ΔΗΜΟΣΙΟΝΟΜΙΚΑ ΧΑΡΑΚΤΗΡΙΣΤΙΚΑ

>ΘΕΣΗ ΠIΝΑΚΑ>

4. ΝΟΜΙΚΗ ΒΑΣΗ

Άρθρο 133

5. ΠΕΡΙΓΡΑΦΗ ΚΑΙ ΑΙΤΙΟΛΟΓΙΑ

5.1. Ανάγκη κοινοτικής παρέμβασης

5.1.1. Επιδιωκόμενοι στόχοι

Η Διεθνής ομάδα μελετών για το ελαστικό (Irsg) δημιουργήθηκε το 1944. Η Ομάδα μελετών παρέχει ένα φόρουμ για τη συζήτηση θεμάτων που επηρεάζουν την προσφορά και τη ζήτηση τόσο του συνθετικού όσο και του φυσικού ελαστικού. Καλύπτει όλες τις πτυχές της παγκόσμιας βιομηχανίας του ελαστικού, συμπεριλαμβανομένων της εμπορικής προώθησης, της μεταφοράς, της διανομής, του εμπορίου πρώτων υλών και της επεξεργασίας και πώλησης προϊόντων ελαστικού.

Μετά την τελική διάλυση της Διεθνούς οργάνωσης για το φυσικό ελαστικό (International Natural Rubber Organisation - Inro) στις 31 Αυγούστου 2001, ο μελλοντικός διάλογος μεταξύ των χωρών εξαγωγής και των χωρών εισαγωγής φυσικού ελαστικού είναι σκόπιμο να εξασφαλιστεί ενισχύοντας την από μακρού υφιστάμενη Irsg, καθώς αποτελεί το φόρουμ συζήτησης των θεμάτων που επηρεάζουν την προσφορά και τη ζήτηση τόσο συνθετικού όσο και φυσικού ελαστικού.

Διάφορα κράτη μέλη της ΕΕ είναι ήδη μέλη της Irsg η προσχώρηση της ΕΚ θα διευκολύνει το συντονισμό και την ανάπτυξη κοινής θέσης στις (ετήσιες) συνεδριάσεις της εκτελεστικής επιτροπής.

5.1.2. Μέτρα που λαμβάνονται σε σχέση με την εκ των προτέρων αξιολόγηση

Η οικονομική εισφορά στην IRSG συνίσταται μόνο στις εισφορές των μελών.

Είναι καθήκον του γενικού γραμματέα να καταρτίζει και να υποβάλλει στην εκτελεστική επιτροπή, το αργότερο έως τις 31 Μαρτίου του εκάστοτε έτους, ένα σχέδιο προϋπολογισμού για το επόμενο οικονομικό έτος, με σκοπό την έγκρισή του από την Ομάδα. Ο γενικός γραμματέας διαδίδει σε όλες τις κυβερνήσεις μέλη, το συντομότερο δυνατό μετά το τέλος του οικονομικού έτους, μια ετήσια κατάσταση λογαριασμών επικυρωμένη από τον πρόεδρο ή τον αντιπρόεδρο, το γενικό γραμματέα και τους ελεγκτές.

5.1.3. Μέτρα που λαμβάνονται σε σχέση με την εκ των υστέρων αξιολόγηση

5.2. Προβλεπόμενες δράσεις και ρυθμίσεις για τη δημοσιονομική παρέμβαση

Η συμμετοχή της Κοινότητας στις ομάδες μελέτης ανακοινώθηκε σε μια δήλωση του Συμβουλίου σύμφωνα με διακανονισμό μεταξύ του Συμβουλίου και της Επιτροπής. Κάθε κράτος μέλος μπορεί να επιλέξει εάν θα είναι ή όχι μέλος της ομάδας μελέτης. η προσχώρηση της Κοινότητας ως μέλους θα αποφασιστεί από το Συμβούλιο. Η συμμετοχή θα συνεπάγεται την επίτευξη κοινής θέσης που θα εκφράζεται με μία φωνή, συνήθως διαμέσου του εκπροσώπου της Επιτροπής.

5.3. Μέθοδοι υλοποίησης

Δεδομένου ότι οι ομάδες μελέτης δημιουργήθηκαν με σκοπό την παροχή διαφάνειας στις αγορές βασικών προϊόντων και τη βελτίωση της παγκόσμιας ανταγωνιστικότητας των παραγωγών και των μεταποιητών/καταναλωτών, η συμμετοχή της Επιτροπής εξασφαλίζεται από τη ΓΔ ENTR, δεδομένης της γνώσης της των σχετικών βιομηχανικών τομέων. Εντούτοις, άλλες ΓΔ καλούνται να συμμετάσχουν όταν εξετάζονται συγκεκριμένα θέματα, όπως είναι το περιβάλλον, οι στατιστικές και τα τελωνειακά ζητήματα.

6. ΔΗΜΟΣΙΟΝΟΜΙΚΗ ΕΠΙΠΤΩΣΗ

6.1. Συνολική δημοσιονομική επίπτωση στο μέρος B (για ολόκληρη την περίοδο προγραμματισμού)

Η οικονομική εισφορά στην IRSG συνίσταται μόνο στις εισφορές των μελών.

6.1.1. Δημοσιονομική παρέμβαση

Πιστώσεις ανάληψης υποχρεώσεων σε εκατ. EUR (με ακρίβεια 3ου δεκαδικού ψηφίου)

>ΘΕΣΗ ΠIΝΑΚΑ>

6.1.2. Τεχνική και διοικητική συνδρομή, δαπάνες στήριξης και δαπάνες τεχνολογίας πληροφοριών (ΤΠ) (Πιστώσεις ανάληψης υποχρεώσεων)

>ΘΕΣΗ ΠIΝΑΚΑ>

6.2. Υπολογισμός του κόστους ανά προβλεπόμενο μέτρο στο Μέρος B (για ολόκληρη την περίοδο προγραμματισμού)

Πιστώσεις ανάληψης υποχρεώσεων σε εκατ. EUR (με ακρίβεια 3ου δεκαδικού ψηφίου)

>ΘΕΣΗ ΠIΝΑΚΑ>

7. ΕΠΙΠΤΩΣΗ ΣΤΟ ΠΡΟΣΩΠΙΚΟ ΚΑΙ ΣΤΙΣ ΔΑΠΑΝΕΣ ΛΕΙΤΟΥΡΓΙΑΣ

7.1. Επίπτωση στους ανθρώπινους πόρους

>ΘΕΣΗ ΠIΝΑΚΑ>

7.2. Συνολική δημοσιονομική επίπτωση στους ανθρώπινους πόρους

>ΘΕΣΗ ΠIΝΑΚΑ>

Τα ποσά αντιστοιχούν στις συνολικές δαπάνες για 12 μήνες.

7.3. Άλλες δαπάνες λειτουργίας που απορρέουν από τη δράση

>ΘΕΣΗ ΠIΝΑΚΑ>

Τα ποσά αντιστοιχούν στις συνολικές δαπάνες για 12 μήνες.

I. Ετήσιο σύνολο (7.2 + 7.3) // EUR 20 500

II. Διάρκεια της δράσης // Απροσδιόριστη

III. Συνολικό κόστος της δράσης (I x II) // EUR

8. ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ

8.1. Ρυθμίσεις παρακολούθησης

Ο εκπρόσωπος της Επιτροπής θα διαδραματίζει ενεργό ρόλο στην IRSG για την καλύτερη δυνατή διαφύλαξη των συμφερόντων της Κοινότητας.

8.2. Ρυθμίσεις και χρονοδιάγραμμα για την προγραμματισμένη αξιολόγηση

Τρία χρόνια μετά την προσχώρηση στην IRSG, οι υπηρεσίες της Επιτροπής θα αξιολογήσουν το ρόλο της Κοινότητας όσον αφορά τις εισροές (ανθρώπινοι πόροι) και τις εκροές (π.χ. αριθμός κοινών δηλώσεων, επαφές με το γενικό γραμματέα κλπ.).

9. ΜΕΤΡΑ ΚΑΤΑ ΤΗΣ ΑΠΑΤΗΣ

Βλέπε «Καταστατικό και εσωτερικός κανονισμός της Διεθνούς ομάδας μελετών για το ελαστικό».